Nyky-Suomessa yhä useamman juuret ulottuvat maan rajojen ulkopuolelle.
Nyky-Suomessa yhä useamman juuret ulottuvat maan rajojen ulkopuolelle. Suomessa asuu noin 54 500 yli 55-vuotiasta vieraskielistä ihmistä ja määrä kasvaa merkittävästi lähivuosina. Mutta, kuinka he ovat löytäneet paikkansa, millainen on heidän arkensa, ja mistä he unelmoivat? Tämä näyttely esittää ikääntyvän Suomen monenlaiset kasvot. Ihmisillä voi olla monenlaisia sisäkkäisiä ja rinnakkaisia kansallisia, kulttuurisia ja muita identiteettejä. Elämme entistä pirstoutuneemmassa maailmassa ja harvalla on yhtenäistä näkemystä tavoista, arvoista ja uskonnosta ympäröivän yhteisön kanssa. Identiteetit sisällämme muuttuvat ja elävät eri tilanteissa ja eri aikoina matkamme varrella. Vanhenemisen identiteettiin kuuluu monenlaiset kerrokset, eletty elämä, muistot, tämä hetki ja tuleva. Vanheneminen yhdistää meitä kaikkia. Eri syistä ja eri ikäisinä Suomeen muuttaneet iäkkäämmät ihmiset eivät muodosta yhtenäistä ryhmää. He jäävät usein suomalaisessa yhteiskunnassa näkymättömiksi ja yhteisen tekemisen ulkopuolelle, vaikka jaettavana olisi rikasta elämänkokemusta, osaamista ja toimeliaisuutta yhteiskunnassa. Näyttelyn yhtenä tavoitteena on lisätä Suomeen muualta muuttaneiden ikääntyvien ihmisten näkyvyyttä. Osalle ulkomaalaistaustaisista ikääntyvistä henkilöistä on haasteellista hakeutua palveluiden piiriin. Suomen vanhuspalvelukentällä ei ole vielä sisäistetty ikääntyvän väestön moninaistumista ja sen aiheuttamaa palveluiden kehittämistarvetta. Palveluissa tulisi nykyistä enemmän ottaa huomioon kieli- ja kulttuurivähemmistöjen lähtökohtia ja tarpeita sekä varmistaa palveluiden saavutettavuutta. Näyttelyn toisena tavoitteena on nostaa julkiseen keskusteluun epätasa-arvoa synnyttäviä rakenteita vähemmistöihin kuuluvien ikääntyvien ihmisten osalta. Näyttely syntyi kuvataiteilija Satu Juvosen ja monikulttuurista vanhustyötä tekevien järjestöjen yhteistyönä. Mukana ovat Eläkeläiset ry, Suomen monikulttuurinen muistikeskus ry, Jade yhteisö ry, Pääkaupunkiseudun omaishoitajat ry, Monikko ry ja Palvelutaloyhdistys Koskenrinne ry. Mukana olevat järjestöt edistävät Suomeen muuttaneiden ikääntyvien osallisuutta ja hyvinvointia sekä toteuttavat ikääntyville suunnattua vertaisryhmätoimintaa ja henkilökohtaista neuvontaa. Järjestöjen yhteisellä rintamalla teemme lisäksi vaikuttamistyötä niiden hyväksi, joiden oma ääni jää suomalaisessa yhteiskunnassa heikoksi. Yhteistyössä on syntynyt käsillä oleva valokuvien kokonaisuus, jossa kohtaatte järjestöjen toimintaan osallistuneita aktiivisia kävijöitä. Näe ihminen ja kohtaa kanssakulkija, lähimmäinen. Toivomme, että nämä kuvat madaltavat ennakkoluuluoja ja pelkoja kohdata toisemme.